Japoninė lokva

Japoninė lokva (Eriobotrya japonica) – erškėtinių (Rosaceae) šeimos visžalių augalų rūšis, kilusi iš pietryčių Kinijos, bet dar senovėje natūralizuota Japonijoje.

Tai 3-4 m, kartais 5-10 m, aukščio krūmas arba medis. Kamienas trumpas. Lapai 10-25 cm ilgio, lenktakraščiai, tamsiai žali, giliai gysloti. Žiedai balti, 2 cm skersmens, su 5 vainiklapiais, susitelkę į šluoteles, labai kvapnūs. Žydi rudenį arba žiemos pradžioje. Vaisiai prinoksta žiemos pabaigoje, pavasarį. Tai oranžiniai, ovalūs, 3-5 cm skersmens obuolėliai. Viduje yra 1-5 tamsiai rudos sėklos.

Vaisiai valgomi švieži, naudojami vaisių salotoms, tortams, sirupams, želė, pyragams, vaisių vynui ir kt.

Kategorija:Erškėtiniai
Kategorija:Medžiai ir krūmai
Kategorija:Vaisiai ir uogos